મગફળી ખરીદીની નોંધણી તા.1.11.2018 થી શરુ કરી છે અને તા.15.11.2018 થી ખરીદી શરુ થવાની છે. મગફળીની મોસમ શરુ થાય તે પહેલા આયોજન કરવામાં આવતું નથી, ગત વર્ષના અનુભવના આધારે સરકારે વહેલું આયોજન કરવાનું ટાળેલ છે. ટેકાના ભાવની ખરીદીની જાહેરાત સરકાર ખેડુતના સંગઠનોની રજુઆતો બાદ ઇરાદા પુર્વક વિલંબ થયાનું ખેડુતો માની રહ્યા છે. વિલંબિત ખરીદીના કારણે ખેડુતોની દિવાળી બગડી છે ખરીદીનો લાભ સમયસર બધા ખેડુતોને મળશે કે કેમ તે પણ શંકા છે. મગફળી ખરીદીની નોંધણી માટે આધાર કાર્ડ, 7/12, અને 8અ, પાકની નોંધ સાથેના તલાટીના પાણી પત્રક, બેંક ખાતાની પાસબુકની નકલ તથા કેન્સલ ચેક ફરજીયાત બનાવ્યા છે. હકીકતે ખેડુતોનું તમામ રેકર્ડ સરકાર ના આઇ ખેડુત પોર્ટલમાં ઓનલાઇન છે. તેમાંથી ખેડુતોની વિગત ખરાય થઇ શકે તેમ છે. આ ઉપરાંત પાકલોન લેતી વખતે ખેેડુતોના પાકોની વાવેતર જાહેર કરે છે. વીમા કંપનીઓ પણ ક્રોપકટીંગ વખતે નોંધાયેલા પાકના વાવેતર ઘ્યાને લઇને આગોતરી કામગીરી કરે છે તો સરકાર પોતાના હસ્તકના રેકર્ડને ઘ્યાનમાં લેતી નથી, કેમ? અને ખેડુતોને મોસમનું કામકાજ મુકીને નોંધણી માટે ડોકયુમેન્ટ ભેગા કરવા ઓફીસોના ધકકા ખાવા પડે છે તે સમજી ન શકાય તેવી બાબત છે. માત્ર ખેડુતો હેરાન પરેશાન કેમ થાય તેવા પ્રયત્નો ખેડુતો પ્રત્યે રહેમ રાખવાને બદલે કેમ મુશ્કેલીમાં મુકાય તેવા પ્રયત્નો સરકાર દ્વારા થઇ રહ્યા છે. ખેડુતોને જુદા-જેદા હેતુઓ માટે સબસીડી સહાય આપવાની મોટી-મોટી જાહેરાતો કરવામાં આવે છે. તે પણ નાટકી છે. પશુઓ લેવા અને શેડ બનાવવા માટે ચાલુ સાલે રાજકોટ જીલ્લામાં 1083 અરજી ની સામે માત્ર 6 અરજી જ મંજુર થઇ તેવા અહેવાલ તાજેતરમાં પ્રસિદ્ધ થયા છે.